Predkladacia správa

       Uznesením vlády č. 963/2004 k návrhu rozpočtu verejnej správy na roky 2005 až 2007 v bode C.9 bolo uložené  ministrovi dopravy, pôšt a telekomunikácií    predložiť na rokovanie vlády analýzu nákladovosti výstavby diaľnic v Slovenskej republike v porovnaní s členskými krajinami Európskej únie spolu s návrhom opatrení na zníženie nákladovosti výstavby konkrétnych úsekov diaľnic, v termíne do 31.12.2004.
          
      Materiál obsahuje technické a ekonomické údaje o konkrétnych diaľničných stavbách na Slovensku a vo vybraných štátoch EÚ. Zber potrebných údajov o zahraničných projektoch je problematický, preto boli použité zjednodušené porovnávacie základne. Vzájomne porovnáva údaje vyjadrené v merných ukazovateľoch a charakterizuje pozíciu slovenských údajov. Analýza preukázala známu väzbu medzi  technickým riešením stavby, resp. jej objektovou náročnosťou (mosty, tunely) a nákladovosťou.  Slovenské stavby – najmä stavby v štádiu investorskej prípravy - sú v náročnom geografickom prostredí, s vysokým podielom mostov a tunelov. Pre rôznorodosť projektov a veľký rozptyl v merných nákladoch, výsledky porovnania nemožno považovať za určujúce.  

      Zníženie nákladovosti výstavby diaľnic možno dosiahnuť hlavne znížením technickej náročnosti projektov. Materiál navrhuje opatrenia zamerané na zníženie nákladovosti, ktoré Ministerstvo dopravy, pôšt a telekomunikácií SR a Národná diaľničná spoločnosť budú v pracovnom postupe uplatňovať. Opatrenia sú zamerané najmä na zníženie rozsahu vyvolaných investícií, zmenu systému valorizácie ceny stavebných prác, uplatnenie alternatívy riešení, ktoré po technickej expertíze vybraných úsekov diaľnice D1 definovala fy Mott MacDonald.

      Realizáciu navrhovaných opatrení treba vidieť v kompletnom systéme prípravy a realizácie stavieb najmä z časového hľadiska a preto zníženie nákladovosti bude možné špecifikovať v neskoršom období po roku 2006. 

       Kvantifikáciu finančných, ekonomických, environmentálnych vplyvov a vplyvov na zamestnanosť bude možné vykonať až po uplatnení navrhovaných opatrení, preto  doložka nie je vyhotovená.   

     Materiál bol prerokovaný v Porade ekonomických ministrov dňa 7.3.2005. 
     Materiál po prerokovaní vládou nemá byť predložený inému orgánu.